Prekladacia správa

Materiál sa predkladá na rokovanie vlády Slovenskej republiky v súlade s bodom B.3, B.4, a B.5 uznesenia vlády SR č. 1213 z 19. 12. 2001 a uznesenia vlády SR č. 232 zo 17. 3. 2004.
Z hľadiska obsahovej štruktúry materiál v prvej časti obsahuje stručné hodnotenie plnenia jednotlivých častí akčných priorít roku 2004 a v druhej časti návrh akčných priorít na rok 2005.
Hodnotenie plnenia úloh akčného plánu v roku 2004 bolo spracované z podkladových materiálov rezortov a inštitúcií, ktoré boli gestormi plnenia úloh. Vzhľadom na skutočnosť, že podkladové materiály boli pomerne obsiahle, v predkladanom materiáli sme sa sústredili na hodnotenie plnenia rozhodujúcich úloh a na zovšeobecnenie výsledkov z pohľadu splniteľnosti Koncepcie štátnej politiky vo vzťahu k deťom a mládeži v SR do roku 2007. 
Pri výbere akčných priorít na rok 2005 boli zohľadnené aktuálne otázky politiky mládeže, ktoré súvisia s našim členstvom v EÚ. 
Za pozitívne pokladáme to, že úlohy vyplývajúce z Koncepcie štátnej politiky vo vzťahu k deťom a mládeži v SR do roku 2007 boli rozpracované na úrovni jednotlivých gestorských rezortov, ale aj na úrovni samosprávnych krajov a viacerých miest a obcí, ktoré si vytvorili vlastné časové harmonogramy plnenia, resp. regionálne alebo miestne plány s mládežou, takže do predkladaného návrhu akčného plánu realizácie úloh na rok 2005 navrhli také úlohy, ktoré považujú za dôležité z hľadiska potrieb mládeže. 
Akčný plán realizácie úloh na rok 2005 vychádza z poznatkov o plnení úloh v roku 2004, sú v ňom zapracované aktuálne úlohy politiky mládeže, ktoré vychádzajú z viacerých rezolúcii Rady EÚ pre vzdelávanie, mládež a kultúru a z dokumentov Rady Európy v oblasti politiky mládeže. 
Finančné prostriedky na úlohy v oblasti vzdelávania a výchovy v gestorstve MŠ SR, uvedené v bode 2. časti Akčný plán politiky mládeže v jednotlivých sektorových politikách sú v rozpočte kapitoly MŠ SR na rok 2005 zohľadnené.
Predkladaný materiál nebude mať finančný, ekonomický, environmentálny vplyv a ani vplyv na zamestnanosť, a preto neobsahuje Doložku finančných, ekonomických, environmentálnych vplyvov a vplyvov na zamestnanosť.